作者:無名氏
標題:六州
內容:垂炎運，真主嗣瑤圖。海波晏，卿雲爛，日月麗皇都。年屢稔、萬寶山儲。廣莫風生律，一氣潛噓。陳法駕、翠羽裝輿。清蹕下天衢。金匏六變，欻然靈顧，來車風馬，拜貺紫壇初。奉神娛。嘉籩薦，美玉奠，照熒□。星彩動，霜華薄，禁閣漏聲疏。回龍馭、寶瑞紛敷。眾心愉。鈞天別奏簫竽。仙人樓上捧赦書。舞鶴更躊躕。丹徼北，窮沙漠，涵皇澤，盛德邁唐虞。